ועדת העבודה, הרווחה והבריאות, כנסת 23, פרוטוקול מספר 98, 2020-11-23 09:35

טלי פלוסקוב: הנושא לדיון היום הוא דיון מהיר: החשב הכללי גורם לפגיעה אנושה בחולים האונקולוגיים" של קבוצת חברי כנסת מאוד מכובדת, ח"כ ע'דיר כמאל מריח שתגיע עוד מעט, ח"כ משה אבוטבול, ח"כ מתן כהנא, ח"כ אופיר כץ, ח"כ אליהו ברוכי, ח"כ עודד פורר וח"כ אימאן ח'טיב יאסין שבוודאי גם יגיעו.

טלי פלוסקוב: אני אתחיל עם חברי הכנסת שנמצאים כאן שיציגו את הנושא, מי שיצטרף בהמשך – יצטרף וננסה לשמוע את נציגי המשרדים.

טלי פלוסקוב: ח"כ משה אבוטבול בבקשה.

משה אבוטבול: ראשית, אני מקווה שבאמת, כאשר שמענו כן ראינו שבאמת הגיעו לסוג של פשרה לא לגעת בנושא הזה ולהוריד את זה מסדר היום, כי מה שמדובר פה זה בחולים שהקב"ה ישלח לכולם רפואה שלמה, אנחנו מתפללים, אבל הם נזקקים לטיפולים והטיפולים האלה בשבילם הם חיים או לא חיים, לא עלינו, ואנחנו חושבים שיש גם גבול עד איזה דברים שמותר לגעת ובמה בכלל לא.

משה אבוטבול: אני לא מדבר על חמשת המ"מים שאתם רגילים בהם, ומ' של מרפא.

משה אבוטבול: אני מדבר על עוד לפני הכל, על ח', ח' של חירום, שזה עניין של חירום, אותם אנשים שהמשפחות כל כך מצפים לבריאותם וכל עם ישראל מצפה לבריאותם ויודעים שחלקם חשוכי מרפא, אז בוודאי שכל רגע שאנחנו מצליחים להאריך את חייהם, להיות יחד בחיק המשפחה, להיות איתנו, זה לא סתם עוד איזה ניתוחון או עוד דבר שאפשר לדחות, כאן זה פשוט החיות שלהם.

משה אבוטבול: אני באמת כמובן כשהגשנו את הנושא לדיון מהיר בראש מעיינינו היה איך אנחנו עוזרים וזה מכל המגזרים, זה חוצה מגזרים, חוצה משפחות, חוצה אנשים ולכן אני באמת בטוח שתהיה לנושא הזה התנגדות חוצה מפלגות גם.

משה אבוטבול: לכן עדיף, אם הגיעו לנושא הזה ששמחתי לשמוע מ"עזר מציון", שאגב הם עושים עבודת קודש קודשים, יש בוודאי עוד ארגונים - - -

טלי פלוסקוב: הם נמצאים איתנו היום ואנחנו כמובן מברכים אותם.

משה אבוטבול: אבל הם, "עזר מציון", הרב חנניה והגב' זיסר, מוסרים נפש למען כל אותן משפחות ביום בלילה בקיץ, בחורף, בגשמים, בפרט אותם ילדים קטנים שלצערנו לא שפר עליהם גורלם והם צריכים לבוא ולא רק לתת להם את הרפואה, אלא גם לשעשע אותם, לגרום להם לנחת, להגשים להם חלומות בדברים שבאמת הם היו רוצים.

משה אבוטבול: לכן מפה אני גם קורא לחזק את "עזר מציון" ואת כל מה שהם עושים, וגם כמובן אני קורא לממשלה להתעשת, לאוצר, לכל המקומות, לא לגעת בנושא של אונקולוגיים.

משה אבוטבול: יש גבול אדום שאסור לגעת בו כי כשחוצים את זה אנחנו חוצים את רף האנושיות שלנו.

משה אבוטבול: אנחנו צריכים לדעת שיש גבול שלא נוגעים בו.

משה אבוטבול: אני מאוד מאוד מקווה שמה שהתבשרתי אתמול שזה הכיוון ואז זה מייתר את הדיון, אבל בכל אופן עד שלא נשמע את זה באוזן שלנו, איך אומרים, "עסקים לא סוגרים בחדר המדרגות".

משה אבוטבול: עד שלא שומעים את זה באוזן אנחנו ממשיכים את מסלול ההתנגדות.

משה אבוטבול: תודה רבה.

טלי פלוסקוב: תודה רבה למשה אבוטבול.

טלי פלוסקוב: חד משמעית, אנחנו צריכים למצוא את כל הפתרונות לאנשים האלה ולחזק ולחבק אותם בכל האופציות שיש בידינו.

טלי פלוסקוב: ח"כ אופיר כץ בבקשה.

אופיר כץ: תודה רבה גבירתי היו"ר.

אופיר כץ: כמו שחברי ח"כ אבוטבול אמר באמת עמותת "עזר מציון" עושה עבודת קודש למען אותם חולים שנמצאים ברגע הקשה בחייהם, וזה נראה לי פשוט הזוי שאנחנו יושבים פה היום ומדברים, גם כך הם לא מקבלים הרבה, הם תורמים הרבה והם עושים הרבה והם עשו את זה באמת למפעל שמציל הרבה חיים וזה פשוט הזוי - - -

טלי פלוסקוב: ובמקום המדינה, אגב.

חיים כץ: כן.

חיים כץ: במקום המדינה.

חיים כץ: בדיוק.

חיים כץ: הם עושים עבודה, ומקבלים תמיכה ממש ממש קטנה.

חיים כץ: במקום שנבוא ונדבר איך אנחנו מגדילים להם את התמיכה, אנחנו מדברים על קיצוץ העבודה הזאת שהם עושים, עבודה שמצילה חיים, מה שתפקיד המדינה לעשות.

חיים כץ: אני באמת לא מבין איך אנחנו במקום הזה, מי חשב לעצמו בכלל לגעת בתקציב המזערי הזה שהם מקבלים.

חיים כץ: אני חושב שאני מדבר בשם כל חבריי, אנחנו נעשה הכל ונשתמש בכל הכלים הפרלמנטריים העומדים לרשותנו כדי שהדבר הזה לא ייעשה ושאפילו לא יחשבו עליו.

חיים כץ: גם בוועדות אחרות יש לנו אפשרות ולא ניתן לזה יד, ואנחנו צריכים בדיון הבא לראות איך אנחנו מגדילים את התקציב.

חיים כץ: תודה.

טלי פלוסקוב: נכון לגמרי.

טלי פלוסקוב: אני מתחברת לגמרי.

טלי פלוסקוב: אני חושבת שמקבלי ההחלטות פשוט צריכים להבין שיש נושאים, כמו שאמר ח"כ אבוטבול, שלא נכנסים לשם.

חיים כץ: קו אדום.

חיים כץ: בטח.

טלי פלוסקוב: אנחנו לא ניתן שזה יקרה.

משה אבוטבול: אני יכול ללמד רק כף זכות קטנה, כנראה הם לא שמו לב.

משה אבוטבול: זו כף הזכות הקטנה שאפשר ללמד, כי אני לא מאמין שהם שמו לב.

טלי פלוסקוב: אם זה כך, בטח היום נשמע את הפתרון.

טלי פלוסקוב: אני רוצה שזה יירשם בפרוטוקול כדי שכולנו נישן טוב בלילה שאנחנו עצרנו את זה.

משה אבוטבול: צריך לציין גם את ח"כ מריח שלא נמצאת פה אבל גם כן דחפה לנושא.

טלי פלוסקוב: היא תיכנס עוד מעט וניתן גם לה לדבר.

טלי פלוסקוב: ח"כ ברוכי בבקשה.

אליהו ברוכי: בוקר טוב.

אליהו ברוכי: אני קודם כל מברך על הדיון.

אליהו ברוכי: אני חושב שעצם זה שמעלים את הנושא הזה, עוד לפני הקיצוץ, רק לשמוע, לדעת מה זה המפעל הזה שמשפחת זיסר הקימה, כל מה שקשור למח העצם, הגדירו את זה טוב שהם נכנסו בנעלי המדינה, במקום שהמדינה ומערכת הבריאות תעשה את זה, הם עושים את זה במקומם, וכעת על ההשתתפות המזערית שיש למדינה בתוך הפרויקט הגדול הזה, כשמדברים על קיצוץ, זה דבר שלא יכול לבוא בחשבון בכלל.

אליהו ברוכי: גב' ברכה זיסר נמצאת, וממנה נשמע הכי טוב מה זה ואיך הקיצוץ הזה מאיים על התפעול של המקום הזה.

טלי פלוסקוב: תודה אדוני.

טלי פלוסקוב: ד"ר ברכה זיסר, לפני דברייך גבירתי, אני רוצה באמת להגיד לכם יישר כח על מה שאתם עושים.

טלי פלוסקוב: זה כל כך חשוב, אני חושבת שזה אחד מהדברים היפים בחברה הישראלית, מה שאתם עושים, ואנחנו נעשה את הכל, כל מי שיושב כאן וגם מי שלא נמצא כאן, כדי לחזק ולעזור לעשות דברים נפלאים למען האנשים האלה.

טלי פלוסקוב: אני חושבת שאין היום אדם שמישהו מהמשפחה שלו לצערי הרב לא הלך בגלל המחלה הזו ולכן התמיכה והחיבוק שלכם כל כך חשוב למשפחות האלה.

טלי פלוסקוב: תציגי לנו את המצב, מה הבעיה, איך אנחנו יכולים להיות פה צד לעזר.

טלי פלוסקוב: בבקשה גבירתי.

ברכה זיסר: בוקר טוב.

ברכה זיסר: אני באמת מודה על קיום הדיון הזה שעולה בכנסת.

ברכה זיסר: "עזר מציון" היא העמותה הפרה רפואית הגדולה ביותר במדינת ישראל והנושא של חטיבת ה סרטן שאותה אני מנהלת בתוך עזר מציון, אנחנו תומכים במשפחות שבהן יש ילדים חולי סרטן או מבוגרים חולי סרטן.

ברכה זיסר: גם כשהאבא חולה או האמא חולה וגם כשהילד חולה, אנחנו מטפלים בכל המשפחה.

ברכה זיסר: הראיה של עזר מציון היא ראיה הוליסטית, כשמישהו חולה בסרטן, כל המשפחה חולה.

ברכה זיסר: לצד הפעילויות הרבות שאנחנו עושים לתמיכה במשפחות של חולי סרטן כולל תמיכה נפשית ורגשית וכלכלית, ממש אנחנו נכנסים לכל עומק העניין, גם עם תמיכה של תומכי רווחה וגם עם אנשים שמגיעים הביתה לעזור בשיעורי בית וגם נושא של כסף לכלכלת הבית וגם הנושא של טיפולים רגשיים, כל מה שאפשר אנחנו נכנסים פנימה, לצד זה הקמנו את המאגר לתורמי מח עצם שהוא חוגג 20 שנה, והוא מכיל למעלה ממיליון תורמים.

ברכה זיסר: עד כה הצלחנו להציל בעזרת המאגר הזה 3,870 איש.

ברכה זיסר: תחשבו שכל חולה זה עולם ומלואו, לכל חולה יש משפחה וקהילה, תחשבו כמה אנשים קשורים למאגר הזה.

ברכה זיסר: כשאני אומרת שהמאגר מכיל למעלה ממיליון תורמים, אני חושבת שזה המיזם החברתי הכי גדול במדינת ישראל, כי כל תורם גם הוא בעל משפחה ויש לו ידידים, כך שזה מאגד באמת הרבה מאוד אנשים.

ברכה זיסר: 2/3 מהתורמים הם חיילי צבא הגנה לישראל, אנחנו יושבים בתוך שרשרת החיול, בבקו"ם, וכל חייל וחיילת ביום הראשון לגיוס מתבקשים להצטרף למאגר, זו רשות אבל אני מוכרחה להגיד שהצטרפות היא למעלה מ-90%, זה מיזם שעזר לי בזמנו האלוף אלעזר שטרן בהיותו ראש אכ"א להקים אותו, ואנחנו וצבא הגנה לישראל מאוד מאוד גאים ברשת ההצלה לעם היהודי שהקמנו בזכות המאגר.

ברכה זיסר: בכל שנה אנחנו מצליחים לאסוף למעלה מ-50,000 תורמים חדשות והעלות הזאת מדברת על 15 מיליון שקלים, כדי לבדוק את הבדיקות של התורמים, זה 15 מיליון שקלים.

ברכה זיסר: מדינת ישראל נותנת לנו בעזרת משרד הבריאות באמת הקצבה לנושא, אבל הקצבה, לטעמי, קטנה מדי, היא עומדת על כ-3-3.5 מיליון שקל.

ברכה זיסר: עדיין אנחנו שמחים על הקצבה הזאת, זה בכל אופן עוזר במשהו ואת שאר הכסף, את ה-11 מיליון שקלים האחרים אנחנו מגייסים בפניה לציבור, וכששמענו שמתכוננים גם את זה לקצץ, ממש לא ידענו את נפשנו כי כל שקל מאוד מאוד חשוב כדי לבדוק את התורמים האלה, כל תורם הוא פוטנציאל להצלת חיים.

ברכה זיסר: אני מאוד מקווה, חברי הכנסת באמת נרתמו ואני מודה לחברי הכנסת שנרתמו לנושא, לע'דיר כמאל מריח, לברוכי אליהו ולינון אזולאי, לעוד חברי כנסת טובים שדיברו פה, לאסנת מארק, משה אבוטבול, אופיר כץ ואחרים, אני באמת מודה להם שהם התגייסו לנושא ואני מקווה שבאמת הם יצליחו להסיר את רוע הגזירה.

ברכה זיסר: אנחנו הבנו מיו"ר ועדת התמיכות של משרד הבריאות חיים הופרט שבאמת בשנים האחרונות מטפל בנושא ובאמת משתדל לעזור מאוד מאוד, ואנחנו מודים לו, שמענו שכנראה הקיצוץ הזה יתבטל, ואם הוא יתבטל זה מאוד יעזור לנו, ואנחנו מאד מקווים ומבקשים שמדינת ישראל תתמוך יותר במפעל הזה שהציל כל כך הרבה נפשות ועוד יציל כל כך הרבה נפשות בעם ישראל.

טלי פלוסקוב: תודה רבה גבירתי.

טלי פלוסקוב: דיברת על חיים הופרט, הוא נמצא איתנו בזום.

טלי פלוסקוב: כמה שנים אתם מקבלים את התמיכה של 3 מיליון שקל מהמדינה?

ברכה זיסר: אנחנו מקבלים כבר עשר שנים תמיכה, בדרך כלל זה היה בין 2-2.5 מיליון, בשנה האחרונה קיבלנו קרוב ל-3.5 מיליון, אבל זה לא איזה סכום קבוע.

ברכה זיסר: זה משהו שנע בין 2.5-3.5 מיליון שקלים.

ברכה זיסר: תחשבו שרק בדיקות החיילים עולות 15 מיליון שקל, אז כמה נשאר לנו לפנות לציבור ולבקש שיעזרו לנו לגייס, זה הרבה מאוד כסף.

אופיר כץ: אתם מגישים בקשה לוועדת התמיכות במשרד הבריאות?

טלי פלוסקוב: ח"כ כץ שאל אם כל שנה אתם מגישים בקשה לוועדת התמיכות של משרד הבריאות?

ברכה זיסר: כן.

ברכה זיסר: בכל סוף שנה אנחנו מגישים דיווח כמה תורמים חדשים הצטרפו למאגר, עם פירוט ופילוח של איזה תורמים מאיזה עדות ואנחנו מקבלים את התמיכה בהתאם לפילוח ולדיווח שלנו.

ברכה זיסר: אני כן חייבת לציין שבשנים האחרונות, כשחיים הופרט טיפל בזה, באמת התמיכות הגיעו ממש בזמן ואפילו יש איזה שהוא רצון וניסיון להגדיל את התמיכות, בשנה האחרונה זה בא לידי ביטוי וזה מאוד עזר, זה היה ממש כמו מים צוננים לנפש עייפה.

טלי פלוסקוב: חיים הופרט, מנהל אגף תמיכות במשרד הבריאות בבקשה.

חיים הופרט: בוקר טוב.

חיים הופרט: אני רק אתן סקירה קטנה בשביל חברי הכנסת, כדי שנבין בדיוק איפה אנחנו עומדים.

חיים הופרט: יש שני בנקי מח עצם במדינת ישראל.

חיים הופרט: כולם מכירים את עזר מציון אבל יש עוד גוף נתמך, זה בנק מח העצם בבית החולים הדסה.

חיים הופרט: עד לפני שלוש שנים פרסמנו מבחן תמיכה בגובה של 2.5 מיליון שקלים, לפני שלוש שנים הגדלנו את מבחן התמיכה, כמעט הכפלנו אותו, הוא 4.5 מיליון שקלים.

חיים הופרט: הוא מתחלק בצורה כזו או אחרת לפי מספר הדגימות שנוספו בכל בנק, וגם לפי מגוון הדגימות שמגיעות, לפי עדות, לפי מוצאים, זה מאוד חשוב לבנק מח העצם.

חיים הופרט: לעניין מה שעלה להצעה לסדר, לפני ארבעה חודשים קיבלנו הנחייה מהחשב הכללי שמורה לנו, לאור העובדה שאין תקציב מדינה, להודיע לעמותות שהתקציב כרגע יהיה 70%.

חיים הופרט: אבל ההנחיה הזאת נעלמה לפני חודש, עדכנו את העמותות ובעצם כל העמותות אמורות לקבל את מה שהן זכאיות לו לפי מבחני התמיכה.

חיים הופרט: מבחני התמיכה לא מקוצצים ובעצם מבחן התמיכה לבנק מח עצם יהיה 4.5 מיליון שקלים כמו שהוא היה בשלוש השנים האחרונות.

חיים הופרט: רק אגיד שאת ההגדלה הזאת עשינו מתקציבנו, לא קיבלנו תקציב נוסף לא ממשרד האוצר, לא ממשרדים אחרים, ההגדלה הייתה לאור זה שאחד מהמשרדים ביקש מאתנו להגדיל את מבחן התמיכה והבטיח לנו שיגיע תקציב, התקציב לא הגיע ובכל זאת הגדלנו את התקציב לאור חשיבות הנושא.

חיים הופרט: אני לא אכנס לכל סוגיית החולים האונקולוגיים כי זה נושא סבוך, אם רוצים אפשר להכנס לזה, אני הגבתי רק למח העצם כרגע.

טלי פלוסקוב: שאלה, אתה בעצם אמרת שההנחיה לחתוך ירדה, ויש לכם עכשיו תקציב מלא?

חיים הופרט: כן.

חיים הופרט: לפני חודש כמעט יצאה הנחיה מסודרת שהוראת הקיצוץ לא תקפה, ובעצם ברגע שהמדינה החליטה על תקציב לשנת 2020 ההנחיה ירדה ואנחנו מתוקצבים באופן מלא ואנחנו נחלק באופן מלא.

חיים הופרט: לדעתי היום או מחר יש ועדת תמיכות שדנה בדיוק בנושא של מח עצם והארגונים ידעו כבר היום או מחר או מחרתיים לכמה הם זכאים לשנת 2020.

טלי פלוסקוב: אני שמחה לשמוע את מה שאמרת כרגע, יש שאלות?

אופיר כץ: קודם כל אני גם שמח מאוד על התשובה הזאת.

אופיר כץ: השאלה היא איך פועלים להגדיל את התמיכה במאגר החשוב הזה, במפעל החשוב הזה.

חיים הופרט: בסופו של יום תקציב משרד הבריאות מוגדר על ידי הממשלה והוא מועבר בכנסת, סעיף התקציב מאושר בוועדת הכספים או בוועדת העבודה הרווחה והבריאות, תלוי בהקצאה של הוועדה מוועדת הכנסת.

חיים הופרט: אנחנו הגדלנו לפני שלוש שנים, הכפלנו כמעט את התקציב, לא היה לנו סעיף תמיכות שהכפלנו בשנים האחרונות, לפחות לא בתקופה שאני מטפל בזה, בשלוש השנים האחרונות.

חיים הופרט: זה עניין של תיעדופים פנימיים, בסופו של דבר זו החלטה של שר הבריאות ושל הכנסת בבואה לדון בתקציב משרד הבריאות.

טלי פלוסקוב: יש לנו פה את אופיר כץ שיושב בוועדת הכספים, אני בטוחה שהוא יידע לשים את תשומת ליבו לנושא הזה ואולי באמת אנחנו נצליח להגדיל את התקציב הזה כי הוא כל כך הכרחי, וללכת ולבקש תרומות כאשר בעצם העמותה עושה את העבודה של המדינה וחוסכת המון כסף למדינה, אז אנחנו יכולים למצוא את המנגנון כדי להגדיל את התקציב שלה.

טלי פלוסקוב: תודה רבה חיים הופרט ממשרד הבריאות.

טלי פלוסקוב: הצטרפו אלינו עוד שתי חברות כנסת, ששתיהן יוזמות.

טלי פלוסקוב: ח"כ ע'דיר כמאל מריח וח"כ אימאן ח'טיב יאסין.

טלי פלוסקוב: אתן רוצות לומר כמה מילים?

אימאן ח'טיב יאסין: נדבר בהמשך.

טלי פלוסקוב: טוב.

טלי פלוסקוב: שמעתי שגם משרד האוצר הצטרף, ומאוד חשוב לנו לשמוע את הבשורה דווקא מהם כדי שכולנו נהיה רגועים.

טלי פלוסקוב: רועי קאהן, בכמה מילים אומר מה אנחנו מצפים לשמוע ממך.

טלי פלוסקוב: יש כאן הצעה לסדר שאומרת שיש סכנה לקיצוץ תקציב ל"עזר מציון", עמותה שמטפלת בחולים אונקולוגיים ובניית מאגר תורמים, ודיברו על כך שהתקציב שהמדינה בעצם תומכת בהם יקוצץ ב-50%, שזה דבר שאנחנו לא יכולים לתת לזה לקרות.

טלי פלוסקוב: כרגע שמענו מנציג משרד הבריאות שההוראה לקיצוץ ירדה, האם זה נכון, אנחנו רוצים להיות בטוחים שתקצוב העמותה, הסכום שאתם מתקצבים לתמיכות בנושא, שזה כפי שהבנתי 4.5 מיליון שקלים לשתי עמותות, כך הבנו ממשרד הבריאות, שהתקציב הזה יישאר בסכום שהיה, ופה אנחנו רוצים כמובן לפעול כדי להגדיל את התקציב.

טלי פלוסקוב: כי זה כמובן לא מספיק, כיוון שאת שאר הכסף העמותות מגייסות באמצעות תרומות.

טלי פלוסקוב: האם אתה יכול לומר לנו חד משמעית שאותם 4.5 מיליון שקל שיש לכם בתקציב יישאר על כנו וזה הסכום שיילך לתמיכה בעמותות אלה?

רועי קאהן: - - -

טלי פלוסקוב: אנחנו לא שומעים אותך היטב.

טלי פלוסקוב: עד שתתחבר מחדש ניתן לחברי הכנסת לומר כמה מילים.

טלי פלוסקוב: אבל אנחנו מאוד רוצים לשמוע אותך.

טלי פלוסקוב: בבקשה ח"כ ע'דיר כמאל מריח.

ע'דיר כמאל מריח: אני מיד נרתמתי ויזמתי את הדיון הזה יחד עם חבריי וחברותיי כי זה נושא שמבחינתי הוא must, זה מציל חיים.

ע'דיר כמאל מריח: אנחנו מדברים על 3,400 השתלות מצילות חיים ובסוף זה דבר שתורם ועוזר לקופת המדינה.

ע'דיר כמאל מריח: אנחנו כמובן חוסכים בהוצאות לטווח הארוך, אם מחשבים את זה.

ע'דיר כמאל מריח: והיה מאוד תמוה בעיני לראות את הקיצוץ הזה של 30% דווקא בעת קורונה, בעת שאנחנו מתמודדים עם מגפה ומבינים את המשמעויות ואת ההשלכות של הפן הבריאותי ושל הצורך שלנו כמערכת בריאות לספק את זה לכל אזרח, ואני מבינה שהבעיה כן בטיפול.

ע'דיר כמאל מריח: כלומר עברנו חצי דרך בזה שגרמנו ללחץ ולמשרדים להירתם ולבוא לקראתנו ולקראת "עזר מציון", אבל עוד לא הושלמה המלאכה.

ע'דיר כמאל מריח: צריך לוודא שהכסף אכן מועבר, וזו מבחינתנו המטרה, לוודא את זה.

טלי פלוסקוב: את צודקת.

טלי פלוסקוב: אנחנו שמענו שיש פתרון אבל אנחנו רוצים שזה יירשם בפרוטוקול.

טלי פלוסקוב: את לא היית כאן ואמרתי שאני רוצה לצאת מהדיון הזה בהרגשה שאני יכולה לישון טוב בלילה שהאנשים האלה לא ייפגעו.

אופיר כץ: מהבריאות קיבלנו את האישור, עכשיו נשאר מהאוצר.

טלי פלוסקוב: מהבריאות קיבלנו, אני חייבת לקבל את זה גם מהאוצר.

טלי פלוסקוב: אגב, שמתם לב שנציג משרד הבריאות אמר שזה כסף שלהם, ההגדלה.

טלי פלוסקוב: שהם בעצם מצאו את הפתרונות מתוך המשרד, שזה כמובן מבורך מאוד.

טלי פלוסקוב: ח"כ אימאן ח'טיב יאסין בבקשה.

אימאן ח'טיב יאסין: בוקר טוב לכולם.

אימאן ח'טיב יאסין: אני כמובן שמחה על הבשורות, על החדשות הטובות ששמענו ומקווה שבאמת הן יתממשו.

אימאן ח'טיב יאסין: אין ספק שהדיון כאן הוא דיון בהצלת חיים ואני חושבת שזה צורך נחוץ ממעלה ראשונה.

אימאן ח'טיב יאסין: אנחנו לא מדברים על משהו שאפשר לדלג עליו, או שאפשר לחכות עוד חודשים או שנים, ולכן הנחיצות של העניין מאוד גבוהה.

אימאן ח'טיב יאסין: אני חושבת שכולנו מסכימים לכך שיש אחריות מאוד גדולה על כתפי המדינה ושל הרשויות הרלוונטיות לכך, ושזה צריך להיות ראשון בסדר העדיפות שלהם.

אימאן ח'טיב יאסין: אין ספק שאנחנו עוד נהיה עדים אחרי המשבר, נראה לצערי הרב עוד גילויים של חולים אונקולוגיים שלא הצליחו להגיע ולבצע את הבדיקות ולקבל את הטיפול ואז זה מחייב התארגנות מהירה לכל הסוגיה הזאת.

אופיר כץ: פורסם היום שמתבצעות פחות בדיקות.

אימאן ח'טיב יאסין: כן.

אימאן ח'טיב יאסין: התרענו על כך מהתחלה, אני גם זוכרת שדיברנו על הנושא ביום הסרטן, שהפחד מהיציאה לבדיקה, הפחד מהקורונה, שייבדקו ובמיוחד בבתי החולים גרם לרתיעה מסוימת, ודחיית הניתוחים האלטרנטיביים בגל הראשון, דחיית בדיקות רבות שנחשבו כלא קריטיות הביא אותנו לנקודה הזאת ואנחנו לצערי הרב עוד נראה את התוצאות של הגל הראשון והשני והשלישי שכבר בפתח לצערנו.

טלי פלוסקוב: כולנו תקווה שלא, אבל כנראה שזה יהיה.

טלי פלוסקוב: תודה רבה ח"כ אימאן ח'טיב יאסין.

טלי פלוסקוב: רועי בבקשה.

רועי קאהן: אני מתנצל על התקלות הטכניות ועל האיחור.

רועי קאהן: עליתי ממכשיר אחר.

רועי קאהן: כפי שחיים אמר באמת יש את הכסף שנמצא בבסיס תקציב משרד הבריאות, ומשרד הבריאות להבנתי מתכנן להקצות אותו כפי שהוא הקצה אותו בשנים הקודמות.

רועי קאהן: לגבי השאלה שעלתה בדיון על האם ניתן להגדיל את התקציב לקראת השנה הבאה, כמובן שבמסגרת דיוני התקציב אנחנו נשמח לדון עם משרד הבריאות גם על הנושא הזה וגם על האפשרות להרחבת התקציב הייעודי הזה.

טלי פלוסקוב: תודה רועי.

טלי פלוסקוב: ח"כ אופיר כץ רוצה לשאול שאלה.

אופיר כץ: כשאתה אומר שמשרד הבריאות יקצה, אני רק מנסה להבין, זה אומר שאתם קיצצתם והוא מוציא מתקציב משרד הבריאות כדי להשלים את זה?

רועי קאהן: לא, אין כאן מה שקיצצנו.

רועי קאהן: זה נמצא בבסיס משרד הבריאות ולכן משרד הבריאות מתקציבו, בבסיס, כמו שזה היה בשנה שעברה בבסיסו, אז הוא מתכנן להקצות את זה.

רועי קאהן: אנחנו נותנים איזה שהוא בסיס תקציב למשרד הבריאות בדיוני התקציב, התקציב הזה בדרך כלל מאושר ומועבר בכנסת, ואז מבסיס התקציב הזה משרד הבריאות מקצה.

רועי קאהן: לא אנחנו מקצים באופן ישיר.

רועי קאהן: אנחנו רק נותנים להם את תקציב המסגרת, שמחולק כמובן לתכניות השונות, וממנו משרד הבריאות מקצה לבתי החולים השונים, לקופות החולים, לעמותות השונות.

רועי קאהן: אותו דבר לגבי הנושא הזה.

אופיר כץ: - - -50% בתקציב הזה שמעבירים להם.

טלי פלוסקוב: זה בדיוק מה שאני רוצה לשאול, ברשותכם, שלכולם יהיה ברור.

טלי פלוסקוב: ההנחיה של הורדת תקציב ב-50%, אתה אומר לנו עכשיו שהיא ירדה?

טלי פלוסקוב: הרי מאיפה שהוא עלתה הסוגיה, אם זו החלטה של החשב הכללי או אני לא יודעת של מי.

טלי פלוסקוב: תגיד לנו כבר עכשיו שנהיה בטוחים, שההנחיה הזאת על הורדת התקציב ירדה מסדר היום.

רועי קאהן: אני דיברתי על מסגרות התקציב.

רועי קאהן: אם יש שאלה על הנחיה ספציפית של הקטנה והפחתת תמיכות, אני מציע להפנות את השאלה הזאת לחשב הכללי, להבנתי, אבל צריך לוודא את זה מולם, אני לא חושב שההנחיה הזאת עדיין בתוקף, אבל צריך לוודא את זה מול החשב הכללי.

רועי קאהן: אני אוודא את זה מולם ואבקש שיחזירו תשובה לוועדה.

אופיר כץ: משרד האוצר שלח אותך כנציג לוועדה.

טלי פלוסקוב: רועי, אני מבקשת ממך עכשיו, בזמן הדיון שלנו שתרים טלפון לחשבות כי הם שלחו אותך כנציג שלהם ואנחנו רוצים לקבל תשובה ממך.

טלי פלוסקוב: אז אנחנו נמשיך בדיון, אתה תרים טלפון לשם ותוודא בבקשה שההנחיה להוראת התקציב ירדה.

טלי פלוסקוב: אנחנו רוצים להיות בטוחים כי מבטיחים לנו פה דברים טובים אבל עד שלא נשמע את זה מהחשב הכללי שמשם ההנחיה לקיצוץ ירדה, אנחנו לא נירגע.

טלי פלוסקוב: אנחנו ממש מבקשים ממך לעצור דקה, להרים טלפון לחשבות ולחזור אלינו עם תשובה.

משה אבוטבול: במילים אחרות רועי, החיוך לא מספיק מרגיע אותנו, אם תוכל לעשות בדיקה יסודית.

טלי פלוסקוב: תודה רועי אנחנו ממתינים.

טלי פלוסקוב: בזום יש נציגים מעוד כמה ארגונים שאני חושבת שיהיה חשוב לתת להם לומר כמה מילים כמו האגודה למלחמה בסרטן.

טלי פלוסקוב: מידד גיסין נשיא ארגון בעלי סטומה בבקשה.

מידד גיסין: אני חושב שלגעת בתקציבים אונקולוגיים זה דבר חמור מאוד.

מידד גיסין: אני שמח ששמענו לפחות שהקיצוץ התבטל.

טלי פלוסקוב: תודה רבה.

טלי פלוסקוב: אנחנו גם שמחים לשמוע שהקיצוץ התבטל, רק שנהיה בטוחים בסוף הדיון ובזה נסתפק.

טלי פלוסקוב: יו"ר האיגוד לאונקולוגיה קלינית בהסתדרות הרפואית, ד"ר וילמוש מרמרשטיין בבקשה.

וילמוש מרמרשטיין: תודה רבה.

וילמוש מרמרשטיין: בוודאי שזה דיון מאוד חשוב, אבל כשנאמר בכותרת בהתחלה לא היה מצוין שאנחנו מדברים על עזר מציון, זה ארגון פרה רפואי שבאמת עושה עבודת קודש ועוזר לנו, אבל הייתי רוצה גם שנעלה אולי בזמן אחר, בגלל שזה דיון די ארוך, את מצב האונקולוגיה בארץ.

וילמוש מרמרשטיין: אנחנו כבר שנים טוענים מול משרד הבריאות והאוצר על חוסר תקינה באונקולוגיה, חסרים לנו רופאים, חסרה הצטיידות וזה מה שגורם לפגיעה עוד יותר קשה בחולים האונקולוגיים ולצערנו העגלה עומדת במקום.

וילמוש מרמרשטיין: נכון שבזמן האחרון מנהלי בתי החולים בכל מקרה על חשבון הקורונה, נותנים גם טיפה לאונקולוגיה, אבל אני רוצה לציין שהקורונה הגיעה והיא תלך, לצערנו הסרטן היה, ישנו ויישאר, וקומץ האונקולוגים עושים את עבודתם יום ולילה, ואם בחודש מארס, בגל הראשון הייתה ירידה קטנה בכמות ה חולים שהגיעו, כי פחדו להגיע, המערכת סידרה את הכל שהחולים האונקולוגיים מגיעים לטיפול, הם לא נפגשים עם כלל האוכלוסייה ואין שום ירידה במתן טיפול לחולי סרטן באף מכון אונקולוגי בארץ.

וילמוש מרמרשטיין: מה שהייתי מבקש אולי בעתיד, להעלות לדיון בוועדת העבודה והרווחה את מצב האונקולוגיה, המצב של המכונים האונקולוגיים מצב ההצטיידות והתקינה.

וילמוש מרמרשטיין: תודה.

טלי פלוסקוב: תודה אדוני.

טלי פלוסקוב: אני חושבת שאנחנו נרשום את זה בסיכום הדיון, נבקש דיון נפרד בנושא האונקולוגיה.

טלי פלוסקוב: שווה להשקיע בזה כמה שעות כדי להבין מה המצב וכשאתה טוען שהמצב לא טוב, זה לא מרגיע אותנו.

טלי פלוסקוב: בוודאי ובוודאי שנקיים דיון בנושא ואני בטוחה שחברי כנסת רבים יצטרפו גם לדיון הזה.

טלי פלוסקוב: אנחנו נמתין לתשובה מרועי.

ע'דיר כמאל מריח: זה מדהים שדווקא מהאוצר באים לא מוכנים.

ע'דיר כמאל מריח: זו התשובה המוחצת.

טלי פלוסקוב: בסך הכל מה הוא אומר 'זה לא החלטה שלי, אני לא הורדתי בבסיס התקציב' זו בעצם התשובה שלו ואני לא יכולה לבוא אליו בטענה, הוא אומר 'לא הורדתי בבסיס התקציב, זה בהחלטה פנימית של משרד הבריאות' מי שמעורב פה זה החשב.

טלי פלוסקוב: הרי ההחלטה של החשב הייתה.

טלי פלוסקוב: אולי עוד לפני שקיבלנו סעיפים ואישרתם בוועדת הכספים את כל הגדלת התקציב בהתאם לתקציב 2020, מה שהיה צריך להיות.

טלי פלוסקוב: אולי.

טלי פלוסקוב: אבל כרגע אף אחד לא אמר שזה בטל.

טלי פלוסקוב: ולכן אנחנו רוצים לשמוע שזה בטל.

טלי פלוסקוב: זה הכל.

טלי פלוסקוב: בגדול אני לא רואה פה קיצוץ תקציב, וזה מרגיע.

טלי פלוסקוב: מהצד השני אנחנו צריכים לדעת ולהיות בטוחים.

טלי פלוסקוב: מיכל בר-דורון סמנכ"לית מרכז טל בבקשה.

מיכל בר דורון: אני מתחברת מאוד למה שאמר וילמור.

מיכל בר דורון: לנו לא היה ברור שזה דיון על הקיצוץ של עזר מציון, אבל אנחנו מאוד נשמח לקדם ועדה שעוסקת בסוגיית מצב האונקולוגיה בישראל.

מיכל בר דורון: אנחנו מייצגים את הצעירים חולי הסרטן מגיל 18 עד 44.

טלי פלוסקוב: כפי שאמרנו, אנחנו נקיים דיון.

טלי פלוסקוב: נפנה ליו"ר הקבוע של הוועדה ונבקש ממנו דיון בנושא, ועד כמה שאני מכירה את ח"כ חיים כץ הוא מאוד קשוב לנושא והוא ימצא את האפשרות לקיים דיון גם בנושא הזה.

טלי פלוסקוב: רועי האם יש לך תשובה בשבילנו?

רועי קאהן: אני רק וידאתי עכשיו שוב עם חשב המשרד כדי לא להטעות את הוועדה.

רועי קאהן: ההנחיה הזו בוטלה וניתן לשלם 100% תמיכות.

רועי קאהן: נכון שהייתה הנחיה כזו בתחילת השנה אבל היא בוטלה ולכן אין מניעה למשרד הבריאות להעביר את התקציבים שהוא העביר בשנה שעברה.

טלי פלוסקוב: יופי.

טלי פלוסקוב: רועי אנחנו רואים את החיוך שלך, ואת החיוך של כל חברי הכנסת שנמצאים איתנו, כולל שלי.

טלי פלוסקוב: אנחנו מאוד שמחים על ההחלטה.

טלי פלוסקוב: אני רוצה לברך את חברי הכנסת שלקחו על עצמם להרים את הנושא.

טלי פלוסקוב: כל הכבוד לכם, תודה לכל השותפים שלנו.

טלי פלוסקוב: רועי אני מבקשת שתעביר מסר קטן לכל מי שמקבל החלטה לגבי הכסף.

טלי פלוסקוב: אנחנו לא ניתן לפגוע בתקציבים האונקולוגיים.

טלי פלוסקוב: אלה אנשים שזקוקים לעזרתנו יום ולילה ואם אנחנו מאריכים ולו ביום אחד את חייהם, זכינו.

טלי פלוסקוב: תודה רבה לכולם.